
J e g y z ő k ö n y v

Készült a Bácsalmás Város Önkormányzata Képviselő-testületének 2010. szeptember 14-én, 14.00 órai kezdettel, a Polgármesteri Hivatal földszinti kistanácskozótermében megtartott rendkívüli ülésén. 

Jelen vannak:

Zalántai Endre polgármester (később érkezett), Mancz Ferenc alpolgármester, Agócs László, Bánfi Attila, Benák Róbert, Farkas Zoltán, Gertner Ferenc (később érkezett), Kiss Zoltán, Kovács B. Károlyné, Rostás Tibor, Sultis László, dr. Száhl Imre és Szente Tibor képviselők (13);

Dr. Keresztury Monika jegyző, Farkas Zoltánné szociális, egészségügyi és családvédelmi osztályvezető, Váczi Julianna gazdasági osztályvezető, dr. Páncsics Piroska testületi ügyintéző, valamint Szerencsés-Fekete Ildikó ügyvezetőjelölt (5);

Jegyzőkönyvvezető: Zobokiné Bite Gyöngyi testületi ügyintéző;

Igazoltan van távol: Tóth Árpád képviselő (1).
Mancz Ferenc alpolgármester köszönti a megjelenteket, és elmondja, hogy Zalántai Endre polgármester a Dél-Alföldi Regionális Fejlesztési Zrt-vel való helyi egyeztetésen vesz részt, ezért a megérkezéséig ő vezeti az ülést. Megállapítja a határozatképességet, mert 11 képviselő jelen van (79 %). Tájékoztatásul elmondja, hogy Tóth Árpád képviselő a távolmaradását, Gertner Ferenc képviselő a késését jelezte. Jegyzőkönyv-hitelesítőknek Bánfi Attila és Sultis László képviselőket javasolja. 

A képviselő-testület egyhangúlag (11 igen szavazattal) az alábbi határozatot hozza:

353/2010. (IX. 14.) Bácsalmás v. öh.

Jegyzőkönyv-hitelesítők 

kijelölése 
Határozat
Bácsalmás Város Önkormányzatának Képviselő-testülete Bánfi Attila és Sultis László képviselőket jelöli ki jegyzőkönyv-hitelesítőknek.

Mancz Ferenc alpolgármester javaslatot tesz a napirendi pontokra. A meghívótól eltérően javasolja, hogy először nyílt, utána zárt ülést tartsanak, mert az Innovatív Kft. ügyvezetésével kapcsolatos szavazáson a polgármester is szeretne részt venni. 
Dr. Száhl Imre képviselő az egyebekben a szennyvízcsatornázással kapcsolatosan szeretne szót kérni. 

Kiss Zoltán képviselő az egyebekben szót kér a Bács Pellet Kft. ügyével kapcsolatosan.

Mancz Ferenc alpolgármester a napirendet – a módosító javaslatok figyelembevételével – szavazásra bocsátja.

A képviselő-testület egyhangúlag (11 igen szavazattal) az alábbi határozatot hozza:

354/2010. (IX. 14.) Bácsalmás v. öh.

Napirend megállapítása 
Határozat
Bácsalmás Város Önkormányzatának Képviselő-testülete az alábbi napirendi pontokat tárgyalja meg:

1. A 350/2010. (IX. 7.) Bácsalmás v. öh. határozat kiegészítése

2. Egyebek

· 2.1. Szennyvízcsatornázással kapcsolatos kérdések

· 2.2. Bács-Pellet Kft. tulajdonviszonyainak kérdése

Zárt ülésen: [Ötv. 12. § (4) bek. a) pontja alapján]:

3. A Bácsalmás Innovatív Nkft. ügyvezetésének kérdései

1. napirendi pont

A 350/2010. (IX. 7.) Bácsalmás v. öh. határozat kiegészítése

(Az előterjesztés a jegyzőkönyv melléklete.)

Mancz Ferenc alpolgármester ismerteti az előterjesztés és az abban szereplő határozati javaslat lényegét.

Váczi Julianna gazdasági osztályvezető kéri, hogy a határozatban az nkft. teljes neve szerepeljen.

Dr. Keresztury Monika jegyző elmondja, hogy ez a 3. pontja az eredeti határozatnak, amelynek 1. pontjában az Innovatív Nkft. teljes neve szerepel, de ebben a határozatban is kiírhatják a kft. teljes nevét.
Mancz Ferenc alpolgármester az előterjesztés határozati javaslatát – az Innovatív Nkft. teljes nevének szerepeltetésével – szavazásra bocsátja.

A képviselő-testület egyhangúlag (11 igen szavazattal) az alábbi határozatot hozza:

355/2010. (IX. 14.) Bácsalmás v. öh.

A Bácsalmás Innovatív Nkft. további működtetéséről 

szóló 350/2010. (IX. 7.) Bácsalmás v. öh. 

határozat kiegészítése 
Határozat
Bácsalmás Város Önkormányzatának Képviselő-testülete úgy dönt, hogy a 350/2010. (IX.7.) Bácsalmás v. öh. számú határozat 3. pontja helyébe a következő rendelkezés lép:

„3. A Képviselő-testület a Bácsalmás Innovatív Nkft. zavartalan ügymenetének biztosítása érdekében – ügyvezető hiányában – 2010. július 7. napjától a Bácsalmás Innovatív Nkft. ügyvezetőjének megbízásáig, teljes körű aláírási jog gyakorlására hatalmazza fel Zalántai Endre polgármestert, a Bácsalmás Innovatív Nkft. alapítójának képviselőjét.”

Határidő: azonnal

Felelős: Zalántai Endre polgármester

Operatív felelős: Váczi Julianna gazdasági osztályvezető

A határozatról értesül: 

- kivonattal:
1. Zalántai Endre polgármester



2. Dr. Keresztury Monika jegyző



3. Váczi Julianna gazdasági osztályvezető



4. Bácsalmás Innovatív Nkft. 

A Képviselő-testület nem kéri jelenteni a határozatban foglaltak végrehajtásának megtörténtét.

2. napirendi pont
Egyebek

· 2.1. Szennyvízcsatornázással kapcsolatos kérdések

(Szóbeli előterjesztés.)

Dr. Száhl Imre képviselő emlékeztet arra, hogy az elmúlt heti bizottsági ülésen tájékoztatást hallhattak a szennyvízberuházás helyzetéről. Meglepődött, hogy 7 százaléknyi lakossági, közületi hiánnyal bírnak. Ismeretségi körében érdeklődött, és meglepődve tapasztalta, hogy a 420 ingatlantulajdonosból milyen sok személy felkeresése nem történt meg. Ha elszalasztják ezt az uniós pályázatot, akkor nem hiszi, hogy a későbbiek folyamán lehetőségük lesz támogatást szerezni e célra. Kérdezi, jól hallotta-e, hogy a polgármesteri hivatal részt vállal a szervezésben.
Dr. Keresztury Monika jegyző igennel válaszol, hozzátéve, hogy terveik szerint két közhasznú alkalmazottat vonnának be a szervezési feladatokba.

Dr. Száhl Imre képviselő szerint elszántabb szervezőkre lenne szükség.

Mancz Ferenc alpolgármester kijelenti, hogy a múlt heti ülésen beszéltek erről. Őt is ketten megkeresték már, az egyik személynél nem jártak a szervezők (lehet, hogy nem tudtak bejutni az ingatlanba), a másik személy azért mondott nemet, mert nem tájékoztatták rendesen.

Kiss Zoltán képviselő megjegyzi, hogy 490 ingatlantulajdonost nem találtak meg a szervezők, és 219 személy mondott nemet.
Mancz Ferenc alpolgármester szerint az egyik lista adott: névvel, címmel, a másik lista nem tartalmaz neveket, címeket, csak helyrajzi számokat. Kérdés volt, hogy tud-e a hivatal segíteni a lista pontosításában. Az is szóba került, hogy a két szervező személy műszaki beállítottságú legyen.

Dr. Keresztury Monika jegyző kijelenti, hogy Márton István vállalta egy tájékoztató levél elkészítését és lista adását azokról, akik nem léptek be, ill. azokról, akiket nem találtak meg. A tájékoztató levelet a közhasznú dolgozók juttatnák el az ingatlantulajdonosokhoz. Márton István segítséget kért abban, hogy az így előkészített terepre személyesen menjenek ki a szervezők. A levélvázlatot és a listákat Márton István nem küldte még meg. Addig nem tudnak továbblépni, amíg nincs meg a lista.
Mancz Ferenc alpolgármester kéri, hogy másnap e-mailben sürgessék meg Márton Istvánt. 
Dr. Keresztury Monika jegyző kijelenti, hogy még a mai napon elküldik az e-mailt Márton Istvánnak.

Mancz Ferenc alpolgármester kérdezi, hogy a képviselő-testület tagjai közül tud-e valaki javasolni két, műszaki ismeretekkel rendelkező személyt.

Váczi Julianna gazdasági osztályvezető szerint a sikeres toborzó személyek közül kellene választani két főt.

Mancz Ferenc alpolgármester egyetért az osztályvezetővel.

Váczi Julianna gazdasági osztályvezető ígéretet tesz arra, hogy beszél Kerényi Tamással ez ügyben, és megkeresik az érintetteket, hogy vállalják-e ezt a feladatot.

Gertner Ferenc képviselő 14 óra 25 perckor csatlakozik az üléshez.

Kiss Zoltán képviselő megjegyzi, hogy január 30-ig kell leadni a 2. forduló pályázati anyagát kiviteli tervekkel. Kérdezi, hogy hogyan állnak.

Dr. Keresztury Monika jegyző elmondja, hogy a mai postával hiánypótlási felhívás érkezett, nem fogadták el a megvalósíthatósági tanulmányt. 

Kiss Zoltán képviselő szerint a határidőknek nem kellene csúszniuk. Javasolja, hogy hívják meg tájékoztatás végett Arnold Jánost és Márton Istvánt. Az elmúlt fél évben nagyon kevés információt kaptak a projektmenedzsmenttől. 

Dr. Keresztury Monika jegyző kijelenti, hogy csúszás várható, a megvalósíthatósági tanulmánynak mindenképpen meg kell lennie. Az eredeti elképzeléshez képest jelentősen változott a terv. Nyárfás szikkasztó helyett valószínűleg a Kígyós-csatornába való kivezetés valósulhat meg a szakhatóságokkal egyeztetett módon, így a szennyvíztisztító mű műszaki tartalma is megváltozna. Nem tudja, hogy ezt hogyan reagálta le a tervező. Nagyon szorítja őket az idő. Úgy gondolja, hogy ha nem is testületi ülésen, de egyeztető fórum keretében tájékoztatást kérhetnek.
Sultis László képviselő érdeklődik, hogy Kerényi Tamás készíti-e el a terveket.

Dr. Keresztury Monika jegyző nemmel válaszol, hozzátéve, hogy közbeszerzési eljárást folytattak le. Feltételezi, hogy megfelelő paraméterekkel rendelkezik a tervező csapat.

Sultis László képviselő reméli, hogy nem ez az első munkája a tervezőnek.

Dr. Keresztury Monika jegyző kijelenti, hogy közbeszerzés volt, most már nem válogathatnak.

Mancz Ferenc alpolgármester megjegyzi, hogy sok kérdés merül fel, amelyekre választ kaphatnának informális ülésen vagy az egyeztető fórumon.
Farkas Zoltán képviselő kijelenti, hogy a jövő héten, hétfőn, kedden, szerdán bizottsági ülések lesznek, kedden valószínűleg összeül az egyeztető fórum. Egyetért azzal, hogy tájékoztatást kapjanak a szennyvízcsatorna-beruházás aktuális feladatairól.
Sultis László képviselő megjegyzi, hogy a csatornahálózati munkálatokban csúszás várható, ha régészeti lelőhelyet találnak.

Zalántai Endre polgármester 14 óra 35 perckor csatlakozik az üléshez.

Dr. Keresztury Monika jegyző kijelenti, hogy elméletileg van erről egy tanulmányuk.

Sultis László képviselő megjegyzi, hogy ha beigazolódik az, hogy régészeti lelőhelyről van szó, akkor a kivitelezés megtörténtekor a lelőhely kap egy felügyeletet. Hozzáteszi, hogy a hatástanulmányban lennie kell térképnek is.
Mancz Ferenc alpolgármester érdeklődik, hogy van-e még kérdés a szennyvízhez. Mivel nincs, átadja az ülés vezetését a polgármesternek.

A képviselő-testület tudomásul veszi az elhangzottakat.

· 2.2. Bács-Pellet Kft. tulajdonviszonyainak kérdése

(Szóbeli előterjesztés.)
Kiss Zoltán képviselő emlékeztet egy évvel korábbi döntésükre, miszerint a képviselő-testület a Bács-Pellet Kft-ben 50 %-ban tulajdonos Pellemann Kft. tulajdonrészének elővásárlási jogáról lemond a Jusifa Kft. és a Bácskonzult Kft. javára. Szeretné, ha a következő testületi ülésen megváltoztatnák ezt a határozatot úgy, hogy a Mészáros Udvar-Ház Kft. javára mondanának le az elővásárlási jogukról, mivel a másik két cég elállt a vásárlási szándékától. A Pellemann Kft. szeretne megválni a tulajdonrészétől.
Dr. Keresztury Monika jegyző az ár iránt érdeklődik.

Kiss Zoltán képviselő 250 ezer Ft-os névértéket valószínűsít válaszában, hozzátéve, hogy a képviselő-testületi ülésig meg fogja ezt kérdezni, és felvetése csak tájékoztató volt.
A képviselő-testület tudomásul veszi az elhangzottakat.

Zalántai Endre polgármester elnézést kér a késésért, amelyet azzal indokol, hogy a Dél-Alföldi Regionális Fejlesztési Zrt. vezérigazgatója volt nála.
Farkas Zoltán képviselő kérdezi, hogy miről folyt a tárgyalás.
Zalántai Endre polgármester kijelenti, hogy a zrt. is azt várja, hogy legyen ügyvezetője az Innovatív Nkft-nek. Több nyilvános ülési napirendi pont nem lévén kéri, hogy zárt ülésen folytassák munkájukat, és a nyilvános ülést 14 óra 40 perckor berekeszti.

K. m. f.

Zalántai Endre


     Mancz Ferenc


dr. Keresztury Monika
polgármester



     alpolgármester


               jegyző



           Bánfi Attila




Sultis László




   képviselők, jegyzőkönyv-hitelesítők

A képviselő-testület a zárt ülésén nem hozott határozatot.

